hallusinasjon
Store norske leksikon,Psykologi,Klinisk psykologi
Hallusinasjon er en opplevelse som har et ytre sanseinntrykks klarhet uten at det foreligger adekvat ytre sansestimulering for en slik opplevelse. Hvis det foreligger et adekvat ytre sanseinntrykk, men dette feiltolkes, snakker man om illusjon. Det er virkelighetspreget som skiller hallusinasjoner fra en forestilling i tankene. Hallusinasjoner kan ramme alle sansekvaliteter. Vanligst er visuelle (syn, bilder, «synshallusinasjoner»), auditive («hørselshallusinasjoner») og taktile hallusinasjoner («berøringshallusinasjoner»).
Hallusinasjoner kan forbigående oppleves ved overgang mellom søvn og våken tilstand (hypnagoge hallusinasjoner). Hallusinasjoner kan også fremkalles av toksiske og sentralstimulerende kjemiske substanser som for eksempel alkohol, amfetamin, cannabis, fleinsopp, kokain, LSD.Hallusinasjonene er ofte særegne for de ulike toksiske stoffene. Eksempler er hørselshallusinasjoner ved langvarig alkoholmisbruk, visuelle hallusinasjoner ved alkoholabstinens i tilknytning til alvorlig misbruk, visuelle hallusinasjoner ved LSD, taktile hallusinasjoner ved misbruk av kokain («kokaindyr» i huden). Hallusinasjoner sees også ved hunger, svær tørste («fata morgana-opplevelser»), svære blodtap, febersykdommer og sykdommer og skader i hjernen (for eksempel epilepsi) eller ved forstyrrelser i hjernens funksjon (delirium).Hallusinasjoner kan også være en del av det kliniske bildet ved alvorlige psykiske lidelser (psykoser). Innholdet i hallusinasjonene stemmer da som regel med det øvrige tankeinnholdet. Den vanligst forekommende hallusinasjonen ved psykoser er hørselshallusinasjoner, der pasienten hører stemmer. Sammensatte synshallusinasjoner kan også forekomme, blant annet ved psykotiske depresjoner, men isolerte synshallusinasjoner av for eksempel dyr uttrykker oftere påvirkning av hjernens funksjon (for eksempel delirium, påvirkning av rusmidler og hallusinogener, hjernesvulst i oksipitallappen). Taktile hallusinasjoner vil som oftest uttrykke en organisk hjernelidelse eller påvirkning av rusmidler, selv om det også kan forekomme ved schizofreni. Les mer i Store norske leksikon psykose vrangforestillinger